**Molėtų rajono savivaldybės taryba**

**SPRENDIMAS**

 **DĖL MOLĖTŲ R. JONIŠKIO MOKYKLOS - DAUGIAFUNKIO CENTRO**

**REORGANIZAVIMO, REORGANIZAVIMO SĄLYGŲ APRAŠO IR MOLĖTŲ R. GIEDRAIČIŲ ANTANO JAROŠEVIČIAUS GIMNAZIJOS NUOSTATŲ PATVIRTINIMO**

2020 m.          d. Nr.

Molėtai

**Projektas**

Vadovaudamasi Lietuvos Respublikos civilinio kodekso 2.97 straipsnio 3 dalimi, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 4 straipsnio 3 dalies 1 ir 4 punktais, 14 straipsniu, Lietuvos Respublikos švietimo įstatymo 44 straipsnio 2, 4, ir 6 dalimis, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 11, 21 punktais, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Molėtų rajono savivaldybės bendrojo ugdymo mokyklų tinklo pertvarkos 2016–2020 metams bendruoju planu, patvirtintu Molėtų rajono savivaldybės tarybos 2016 m. kovo 31 d. sprendimu Nr. B1- 61 „Dėl Molėtų rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“,ir Molėtų rajono savivaldybės tarybos 2020 m. balandžio 30 d. sprendimu Nr. B1-75 „Dėl sutikimo reorganizuoti Molėtų r. Joniškio mokyklą – daugiafunkcį centrą“,

Molėtų rajono savivaldybės taryba n u s p r e n d ž i a:

1. Iki 2020 m. rugpjūčio 31 d. reorganizuoti Molėtų r. Joniškio mokyklą – daugiafunkcį centrą, prijungiant ją prie Molėtų r. Giedraičių Antano Jaroševičiaus gimnazijos, kuri kaip juridinis asmuo po reorganizacijos tęs veiklą ir turės Joniškio skyrių, o Molėtų r. Joniškio mokykla – daugiafunkcis centras baigs veiklą.

2. Nustatyti, kad:

2.1. po reorganizavimo veiksianti biudžetinė įstaiga – Molėtų r. Giedraičių Antano Jaroševičiaus gimnazija (toliau – Mokykla) – vykdys priešmokyklinio, pradinio, pagrindinio ir vidurinio ugdymo programas;

2.2. Mokyklos Joniškio skyrius vykdys ikimokyklinio, priešmokyklinio, pradinio ir pagrindinio ugdymo pirmosios dalies programas.

3. Patvirtinti pridedamus:

3.1. Molėtų r. Joniškio mokyklos – daugiafunkcio centro reorganizavimo prijungimo būdu prie Molėtų r. Giedraičių Antano Jaroševičiaus gimnazijos sąlygų aprašą;

3.2. po reorganizavimo tęsiančios veiklą Molėtų r. Giedraičių Antano Jaroševičiaus gimnazijos nuostatus.

4. Įpareigoti Molėtų r. Joniškio mokyklos – daugiafunkcio centro direktorių:

4.1. ne vėliau kaip per vieną mėnesį nuo šio sprendimo priėmimo dienos raštu pranešti kiekvienam mokyklos mokiniui apie mokyklos reorganizavimą;

4.2. teisės aktų nustatyta tvarka išregistruoti Molėtų r. Joniškio mokyklą – daugiafunkcį centrą valstybės įmonės Registrų centro Utenos filiale iki 2020 m. rugpjūčio 31 d.

5. Įgalioti Molėtų r. Giedraičių Antano Jaroševičiaus gimnazijos direktorių:

5.1. pasirašyti mokyklos nuostatus;

5.2. įvykdžius reorganizavimą ne vėliau kaip iki 2020 m. rugsėjo 1 d. įregistruoti nuostatus valstybės įmonės Registrų centro Utenos filiale iki 2020 m. rugsėjo 1 d.

 6. Pripažinti netekusiais galios:

 6.1. Molėtų rajono savivaldybės tarybos 2016 m. birželio 23 d. sprendimo Nr. B1-151 „Dėl Molėtų r. Dubingių pagrindinės mokyklos reorganizavimo, reorganizavimo sąlygų aprašo ir Giedraičių Antano Jaroševičiaus gimnazijos nuostatų patvirtinimo“ 2.2 papunktį nuo šiuo sprendimu (3.2 punktas) patvirtintų nuostatų įregistravimo Juridinių asmenų registre;

6.2. Molėtų rajono savivaldybės tarybos 2013 m. gruodžio 19 d. sprendimo Nr. B1-183 „Dėl Molėtų r. Joniškio pagrindinės mokyklos struktūros pertvarkymo, pavadinimo pakeitimo ir Molėtų r. Joniškio mokyklos – daugiafunkcio centro nuostatų patvirtinimo“ 3 punktą nuo šiuo sprendimu (3.2 punktas) patvirtintų nuostatų įregistravimo Juridinių asmenų registre.

Nurodyti, kad šis sprendimas per vieną mėnesį nuo jo įsigaliojimo dienos gali būti skundžiamas Lietuvos administracinių ginčų komisijos Panevėžio apygardos skyriui (Respublikos g. 62, Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras